**Bestyrelsens beretning for 2018 v/Formand Anette Søderholm Barlebo**

Bestyrelsen fik fordelt opgaven med at passe vores grønne områder til Lis og Marianne. Jørgen forsatte som sekretær og næstformand, Kim blev på posten som kasserer og jeg som formand og skribent.

**Vi startede arbejdsåret op** i febuar, hvor vi fik monteret vores hjertestarter. Det blev desværre noget dyrere end det, vi havde sat af til i budgettet. Det skyldes nedgravning af elkabelet og tilslutning af el ved nr. 35. Det var ikke muligt at grave med maskiner af hensyn til stensætning m.m. så der skulle graves med håndkraft og det tager jo tid at grave i rødderne af en gammel hæk. Men det skulle jo gøres og bestyrelsen havde ikke krafter eller ryg til dette arbejde, så det måtte vi betale os fra.

Heldigvis har hjertestartenen ikke været i anvendelse endnu, så vidt vi ved og det er jo dejlig. Og bare en gang den redder et liv, er den alle pengene værd.

**Den 28 april** gik en lille flok af jer i gang med at få broer og telt klar til sommeren. Det var, som det har fået vane, på en dejlig solskinsdag og med lune i luften. Der blev drukket kaffe i det fri og spist smørrebrød i teltet. Og med hensyn til teltet, så lader det til at de store stolper, som vi har sat i jorden i 2017, kan holde på teltet i stormvejr. Vi har i hvertfald været forskånet for, at skulle udskiftet teltet i 2018.

**Den 27 maj** var der indkaldt til arbejdsdag på legepladsen og en lille men effiktiv flok fik lavet nogle nye legeredskaber af gamle bildæk. Så nu er der kommet lidt nye udfordringer til børn og barnlige sjæle. Dejligt at der var nogen af jer, som ville påtage jer opgaven. Det var ikke en af de solvarme dage, men det var tørvejr så der kunne grilles pølser efter endt arbejde.

**Den 10 juni** blev der afholdt kursus i førstehjælp og os der var med havde en god, sjov og lærerig dag. Der vil ikke blive afsat midler til et nyt kursus i år, men det regner vi med at gør i 2020 som genopfriskning og til nye hjerteløbere. Vi kan oplyse at der pt. er 7 hjerteløbere, så vi ser gerne at en 3- 4 stykker mere vil melde sig til. Men det vender vi tilbage til senere.

**I den første del af juni** kom toiletvognen på plads i skovekanten og vi var nu helt klar til sol og sommer. Og det skal jeg da lige mene at vi fik. Det satte jo ind med tørke allerede først i maj og det gik ud over vores Sankt Hans bål. Der var afbrændingsforbud, samt forbud mod at bruge grill på brandbart underlag i det meste af landet. Da det var begyndt at regne i dagene op til Sankt Hans, blev forbudet ophævet de fleste steder. Her havde vi dog ikke fået særlig meget regn, så bestyrelsen turde ikke tage ansvar for en afbrænding af bålet, så den meget flotte heks kunne ånde lettet op denne gang. Men vi mente dog, at vi godt kunne grille, så den stor grill blev brugt. Og som altid Sankt Hans aften, var det overskyet, blæsende og med lidt dryp ind i mellem. Der var omkring 40 som havde tilmeldt sig til fællesspisning i teltet, men da bålet blev aflyst, begyndte folk at melde fra. Så vi var omkring en 20 - 25 stykker der spiste sammen. Ved båltid dukkede der flere op for at høre Jesper fra nr. 156 holde en båltale. Og det må vi sige, at det gjorde han godt. Og selvfølgelig sang vi også, ”Vi elsker vort land”.

**Juli var som** at være i sydens sol og varme, 30° var ikke ualmindeligt denne sommer. Der blev badet og sejlet på stranden som aldrig før, og desværre måtte vi sætte et forbud op omkring grill og åben ild, da hele sommeren var knastør. Vandet var varmt og dejligt først på sommeren, men så kom der både mange krabber, vand og brandmænd. Og ålegræs og tang i tonsvis, fandt frem til vores lille strand. Det blev ved hen over hele eftersommeren. Og hvad gør vi ved det. Ja vi kan jo ikke rigtig gøre så meget andet end at få det fjernet, som ligger på stranden. Der er dog ikke så meget tilbage nu, men hvis der er nogen af jer der kunne tænke at bruge det til bunddække, så er I mere end velkommen til at hente det, jo mere jo bedre.

**Den 18. august afholdt** vi jubilæumsfest i Åstrup Forsamlingshus og det var en virkelig god fest. Der blev holdt velkomsttale af formanden og en rigtig god jubilæumstale af Flemming fra 176. Der var lavet en ny sang om Strandgårdsparken til afløsning for den gamle fra 1988. Det er Ole fra nr. 11 der har lavet den nye sang og den er lagt ud på vores hjemmeside, så klik ind og se, læs og syng den, for den er virkelig god.

Der var god mad og vine med høflig selvbetjening. Der var levende musik og dans. Og alle morede sig over ballondansekonkurrencen, selvom det tog lang tid at finde et vinderpar, da alle var ret skrappe til det. Lis og Peter var de skrappe dommere, som holdt øje med at alt gik ærligt til. Og da ingen ægtepar måtte danse sammen, var der gevinst til både damen og herren. I kan se vinderne på hjemmesiden. Det var virkelig synd, at så mange af jer ikke have tid eller lyst til at deltage i festen.

**Sidst på sommeren** blev vores badebro påsejlet og skubbet lidt fra hinanden, hvilket betyd at vi tog den yderste del af broen ind før end beregnet. Resten af badebroen og teltet kom ind sidst i sep. og det på en hverdags eftermiddag, men alligevel var der en lille flok af jer der kom og gav bestyrelsen en hånd med. Bådebroen den kom først op i efteråret, da en del af de sejlende gerne ville kunne sætte deres både i vandet for at fiske.

**Vores havemand Anders har** igen holdt vores dejlig område meget flot. Denne sommer havde han det nok letter end tidligere år, for der skulle jo ikke slås græs så ofte som der plejer og ukrudte kunne jo heller ikke gro så godt. Vi fik tromlet alle vores stier og græsarealer og det er ikke en del af Havemandens faste opgaver og løn, derfor er der løbet flere lønkroner på til ham i år bl.a. pga. af dette.

Der har ikke været nogen skybrud, der har ødelagt vores stier i år, så det er bare dejligt.

Vi fik lagt flis rundt om de små nyplantede buske langs den nye natursti. Og det ser faktisk ud til at de fleste af dem har klaret den tørre sommer, men vi kommer ikke uden om at skulle plante lidt nye ind imellem.

**Der er i vinterstormene** væltet et træ i skoven på stranden og i vores lille skov ved boldbanen, var der også et par stykker, som var gået ud og var ved at vælte. Alle træer er så godt som fjernet.

**Badebroen var et emne** ved sidste generalforsamling og bestyrelsen har som lovet, arbejdet videre med en ny konstruktion af vores alt for tunge badebro. Vi har, efter en del snak frem og tilbage besluttet, at vi i år får brofagene halveret i længden, da det vil halvere vægten af hvert brofag. Det betyder så også, at vi er nødt til at have nogle flere bukke, til de flere brofag. Da vi har Anders havemand til at lave dem i sin fritid, blev vi nød til at sætte det i gang inden generalforsamlingen ellers kunne vi ikke nå det til denne badesæson. Men det mener vi godt, vi kan forsvarer, da det ikke er noget voldsomt beløb vi bruger på det. Vi har sat penge af til det under stranden og det gælder også det beløb som Anders, skal have for at lave bukkende, fordi vi ser det som en samlet omkostning. Vi skal dog sige at når lønomkostningen skal udbetales, vil det fremgå af den samlede løn til havemanden.

**Tanken med broen** er også, at der kommer nye brædder m.m. hvor de gamle er for dårlige til genanvendelse. Faktisk ser vi helst, at vi får jeres opbakning til at skifte alle fag ud til nyt og mere miljøvenligt og holdbart træ. Det gamle har ligget i mere en 18 år og vi er ikke sikker på, at det holder til at blive skilt ad og samlet samme sted igen. Det nye træ som vi vil købe, er træ der bruges til badebroer. Så mon ikke det vil være det rigtige i stedet for at lappe på det gamle træ.

Det gode træ fra den ”gamle badebro” kan måske anvendes på bådebroen, der hvor den trænger til nye brædder, da den ikke er så bred som badebroen og derfor kan tilpasses i bredden.

Broen skal være klar til udsætning sidst i april/ først i maj, men inden da skal vi bruge nogle friske og raske kvinder og mænd til at hjælpe med at lave brofagene. I får en indkaldelse senere, men I må allerede i **dag**, gerne melde jer til hos Kim og Lis.

**Når nu vi er ved broer**, så er der nogle friske bådejere, der har foreslået at vi genopliver bådelauget, så det arbejder vi lidt med for tiden, vi skal have fundet ud af hvordan det skal skrues sammen og hvad det er de kan/skal og vil lave, men at alle der ønsker at have en bådplads på stranden skal have pligt til at være med i lauget, er et ønske. Når vi har fundet ud af hvordan det bliver, så får I en mail om det.

**Vores strand er ved** at blive undermineret på stykket mellem broerne og derfor har vi taget kontakt til Hede Selskabet, for at få nogle råd til hvordan vi beskytter vores strand noget bedre end vi gør pt. Dem havde vi besøg af den 5. marts 2019 og de har vejledt os til, at Høfden til højre for badebroen skal rettes op, og gennemstrømningen skal fyldes op, så høfden bliver helt lukket. Høfden mellem bade- og bådebroen skal rettes op, og der skal etableres gennemstrømning ca. 2-3 m fra kysten, så det tang og andet, som presses ind fra vest, kan løbe videre og ikke samle sig mellem broerne.

Skråningen mellem broerne rettes op med først et lag ral, uden på det lægges dug og der sluttes af med de store sten. Strandstykket mellem badebroen og bådebroen kan fyldes op med et fast jord-, ler- eller ral lag, og oven på det kan der så etableres en sandstrand.

Der er sat et lille beløb af i budgettet til genopretning af stranden, men ikke nok så det dækker hele udgiften i år. Så vi må se hvor langt vi kan nå og så tage det sidste til næste år.

**Bestyrelsen har haft et fint og godt** samarbejde, og diskuteret diverse emner og holdt et passende antal møder. Den største opgave, var nok at få kørt jubilæumsfesten hjem, men alt i alt har det været sjove timer, vi har brugt i hinandens selskab.

Der er udsendt et par nyhedsbreve og mails i årets løb.

Vi havde igen i år, vores græskarhoveder fremme med lys i og nu er de også med lyskæder. Juletræerne stod flot hele december uden at vælte. Der er gået nogle lyskæder til og de skal skiftes til nye, når vi engang når hen omkring december 2019. Og indrømmet, så er der ikke så meget power på batterilys, som på lyskæder med alm strøm, så vi vil se, om vi kan gen indfører, at vi får strøm fra de boligejere, som tidligere har lagt strøm til, men det arbejder vi videre med.

Bestyrelsen er, jer der altid giver en hånd med når vi har brug for det, meget taknemmelige for jeres store hjælp, men vi bør alle være meget taknemmelige for, at der er nogen der gider gøre et stykke arbejde for vores fælles værdier.

Vi håber også, at du er klar til at melde dig på banen, når vi senere skal have valgt ny eller nye ind i bestyrelsen og revisor gruppen. Det er faktisk ikke så slemt og de 3 der er i bestyrelse i hvert fald frem til næste valg, er både søde og venlige. Ja og jeg bider heller ikke hvis i genvælger mig.

Og revisorens rolle er jo kun i spil en gang om året og det er ikke verdens største regnskab at revidere, så det kan du sagtens. Alle revisor har valgt at genopstille, men derfor må du jo stadig gerne melde dig på banen som emne, hvis du sidder og brænder for det.

Så er der vist kun tilbage at sige, at det er dejlig at så mange har valgt at deltage i årets generalforsamling i dag, vi har et flot fremmøde på ca 60 og til smørrebrødet bagefter har 54 af os tilmeldt sig. Tak for ordet og må vi få en generalforsamling med en god og venlig debat.